इस पर सवार थे एक हजार ऑस्ट्रेलियाई कैदी, 1942 में अमेरिकी पनडुब्बी ने किया था हमला
World War II Sunken Ship Wreckage Found In South China Sea ऑस्ट्रेलिया के इतिहास के सबसे बड़े समुद्री हमले में डूबे जहाज का मलबा 81 साल बाद बरामद हुआ है। इसमें वर्ल्ड वॉर- 2 के करीब 1,060 कैदियों की मौत हुई थी
ऑस्ट्रेलिया के इतिहास के सबसे बड़े समुद्री हमले में डूबे जहाज का मलबा 81 साल बाद बरामद हुआ है। इसमें वर्ल्ड वॉर- 2 के करीब 1,060 कैदियों की मौत हुई थी। ये जहाज जापान का SS मॉन्टेवीडियो मारू था जिसका मलबा साउथ-चाइनी सी में मिला है। पिछले 12 दिन से एक नॉन-प्रॉफिट साइलेंटवर्ल्ड फाउंडेशन के वर्कर्स इसे ढूंढ रहे थे।
ऑस्ट्रेलिया के प्रधानमंत्री एंथनी एल्बनीज ने ट्वीट कर इसकी जानकारी दी। उन्होंने कहा- मुझे उम्मीद है कि जिन लोगों की इस हादसे में मौत हुई थी उनके परिवार वालों को अब कुछ राहत मिली होगी। मलबा बरामद होने के बाद फैसला किया गया है कि उससे कोई छेड़छाड़ नहीं की जाएगी। इसमें मौजूद मानव अवशेष को भी नहीं हटाया जाएगा। टाइटैनिक से भी गहराई में मिले इस जहाज के मलबे को रिसर्च के लिए रखा जाएगा।
1942 में डूबा था जापान का मॉन्टेवीडियो मारू जहाज
जापानी ट्रांसपोर्ट शिप SS मॉन्टेवीडियो मारू 1 जुलाई 1942 को फिलिपींस के पास डूब गया था। इसमें करीब 1060 वॉर प्रिजनर्स की मौत हुई थी। इनमें से 850 लोग ऑस्ट्रेलिया के सैनिक थे वहीं 129 लोग आम नागरिक थे। इसके अलावा जहाज पर 14 देशों के 210 नागरिक भी मौजूद थे। ये जहाज पापुआ न्यू गिनी से कैदियों को लेकर चीन के हैनान प्रांत जा रहा था।
तभी एक अमेरिकी पनडुब्बी USS स्टर्जियन ने इस पर 4 टॉरपीडो से हमला कर दिया था। दरअसल, उन्हें नहीं मालूम था कि इस जहाज में वर्ल्ड वॉर के कैदी मौजूद हैं। हमले होते ही जहाज पर तुरंत लाइफबोट लॉन्च किए गए थे लेकिन जहाज पलट जाने से 11 मिनट के अंदर ही ये डूब गया। जहाज पर मौजूद लोगों के परिवारों को कई सालों तक उनके परिजनों की मौत की खबर नहीं दी गई थी। जहाज डूबने के बाद उसका मलबा कहां गया था ये अभी तक एक रहस्य था।
परिवार तक चिट्ठी पहुंचने से पहले ही कैदियों की मौत हो गई थी
जहाज पर जो लोग मौजूद थे उन्हें जापानियों ने जनवरी 1942 में बंदी बनाया था। इन कैदियों के पास से उनके परिवार के नाम कुछ चिट्ठियां मिली थीं। अप्रैल 1942 में जापानी अधिकारियों ने फैसला किया था कि इन चिट्ठियों को कैदियों के परिवार तक पहुंचाया जाएगा। इसके बाद हेलीकॉप्टर के जरिए 4 बैग भरकर इन चिट्ठियों को पापुआ न्यू गिनी के मोरेस्बी पोर्ट पर गिरा दिया गया था। सितंबर 1942 में ये चिट्ठियां ऑस्ट्रेलिया पहुंची थीं। हालांकि तब तक इन कैदियों की हमले में मौत हो गई थी।
मलबा मिलने के बाद कहीं जश्न तो कहीं आंखें नम
जहाज का मलबा ढूंढने वाली टीम ने बताया कि इस प्रोजेक्ट पर उनके साथ 2 ऐसे लोग भी काम कर रहे थे जिनके परिवार के सदस्यों की इस हादसे में मौत हुई थी। मलबा मिलने के बाद एक तरफ टीम के सदस्य जश्न मना रहे थे तो दूसरी तरफ कुछ लोगों की आंखे नम थीं। ऑस्ट्रेलिया के प्रधानमंत्री ने कहा- इस खोज के पीछे टीम की असाधारण कोशिश इस बात का सबूत है कि हमारे नागरिक देश की सेवा करने वालों को याद रखने और उनका सम्मान करने में विश्वास रखते हैं।